KOMISIJOS DIREKTYVA 2004/94/EB
2004 m. rugsėjo 15 d.
iš dalies keičianti Tarybos direktyvos 76/768/EEB IX priedą
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1976 m. liepos 27 d. Tarybos direktyvą 76/768/EEB dėl valstybių narių įstatymų, susijusių su kosmetikos gaminiais, suderinimo (1), ypač į jos 4a straipsnio 1 dalies antrą pastraipą,
pasitarusi su Kosmetikos gaminių ir vartotojams skirtų ne maisto produktų moksliniu komitetu,
kadangi:
(1)
Direktyvos 76/768/EEB IX priede turėtų būti išvardyti bandymams su gyvūnais alternatyvūs metodai, kuriuos patvirtino Jungtinių tyrimų centro alternatyvių metodų patvirtinimo Europos centras (ECVAM) ir kurie nėra įtraukti į 1967 m. birželio 27 d. Tarybos direktyvos 67/548/EEB dėl pavojingų medžiagų klasifikavimą, pakavimą ir ženklinimą reglamentuojančių įstatymų ir kitų teisės aktų suderinimo (2) V priedą.
(2)
Kadangi bandymų su gyvūnais negalima visiškai pakeisti alternatyviu metodu, todėl IX priede turėtų būti nurodyta, ar alternatyvus metodas bandymus su gyvūnais pakeičia visiškai ar iš dalies.
(3)
Todėl Direktyva 67/548/EEB turėtų būti atitinkamai iš dalies pakeista.
(4)
Šiuo metu, be Tarybos direktyvos 67/548/EEB V priede išvardytų metodų, kitų alternatyvių ECVAM patvirtintų metodų nėra.
(5)
Šioje direktyvoje numatytos priemonės atitinka Kosmetikos gaminių nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Šios direktyvos priede pateiktas tekstas yra įterpiamas į Direktyvos 76/768/EEB IX priedą.
2 straipsnis
1. Valstybės narės priima įstatymus ir kitus teisės aktus, kurie, įsigalioję ne vėliau kaip iki 2004 m. rugsėjo 21 d., įgyvendina šią direktyvą. Jos nedelsiant Komisijai pateikia tų nuostatų tekstą ir tų nuostatų bei šios direktyvos koreliacinę lentelę.
2. Valstybės narės, tvirtindamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
3 straipsnis
Ši direktyva įsigalioja trečią dieną po jos paskelbimo Europos Sąjungos oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 2004 m. rugsėjo 15 d.